На основу члана 87. став 4. Закона о становању и одржавању зграда („Службени гласник РС”, број 104/16),

Министар грађевинарства саобраћаја и инфраструктуре доноси

ПРАВИЛНИК

О САДРЖИНИ И НАЧИНУ ВОЂЕЊА ЕВИДЕНЦИЈЕ ПОСТУПАКА

ИСЕЉЕЊА И ПРЕСЕЉЕЊА

Члан 1.

Овим правилником ближе се прописује садржина и начин вођења евиденције поступка исељења лица из објекта који је изграђен супротно закону којим се уређују планирање простора и изградња објеката и који се налази на земљишту у својини другог лица (исељење), као и поступка пресељења тих лица.

Члан 2.

Евиденција из члана 1. овог правилника води се за поступке:

1. који претходе исељењу и пресељењу,
2. током исељења, односно пресељења и
3. након пресељења.

Евиденцију из члана 1. овог правилника надлежни орган води као јединствену евиденцију за домаћинства са једне локације исељења, у коју уписују податке и информације из званичних аката и докумената органа који је надлежан за спровођење поступка.

Члан 3.

Евиденција о поступцима који претходе исељењу и пресељењу садржи податке и информације о:

1. адреси или другом расположивом податку за просторно лоцирање места исељења (назив града, општине и насеља, односно дела насеља, улице и/или катастарске парцеле и сл.);
2. разлозима исељења;
3. називу планског документа (са бројем и датумом објављивања) у складу са којим је донета одлука о неопходности исељења;
4. броју, датум акта и врсти интервенције за спровођење плана, у случају да постоји важећи план у складу са којим је неопходно извршити исељење;
5. органу надлежном за припремање одлуке о неопходности исељења (назив органа, функцији лица одговорног за вођење поступка и др.);
6. броју и датуму извештаја са јавних увида који су претходили доношењу одлуке о неопходности исељења и пресељења;
7. број и датум извештаја о консултацијама са лицима које је неопходно иселити;
8. броју и датуму одлуке о неопходности исељења са планом пресељења;
9. броју домаћинстава и лица која станују у насељу, односно делу насеља за које је донета одлука о неопходности исељења;
10. обезбеђењу и коришћену бесплатне правне помоћи.

Члан 4.

Евиденција о поступцима током исељења, односно пресељења садржи податке и информације о:

1. адреси или другом податку за лоцирања објекта из којег се врши исељење, уколико не постоји адреса;
2. органу надлежном за доношење решења о исељењу (назив органа, функцији лица одговорног за вођење поступка и др.);
3. органу надлежан за координацију и спровођење поступка исељења (назив органа, функцији лица одговорног за вођење поступка и др.);
4. броју и датуму записника о исељењу и пресељењу;
5. броју и датуму правоснажног решења за исељење и пресељење у одговарајући смештај;
6. броју и датуму правоснажног решења за исељење и додели стамбене подршке за обезбеђење одговарајућег смештаја;
7. броју и датуму правоснажног решењу за исељење у другу јединицу локалне самоуправе у којој лице које се исељава има пријављено пребивалиште, броју лица на која се односи решење и месту пресељења;
8. броју домаћинстава и лица која су исељена на основу решења о исељењу, односно исељењу и пресељењу;
9. броју домаћинстава и лица која су пресељена у одговарајући смештај или им је додељена стамбена подршка и о месту/адреси њиховог пресељења;
10. броју лица која су држављанин друге државе са подацима о њиховом премештању у одговарајући смештаја, као и називу институције надлежне за регулисање одговарајућег статуса тих лица.

Члан 5.

Евиденција о поступцима након пресељења садржи следеће податке и информације о:

1. адреси пресељеног домаћинстава, са идентификационим подацима (име и презиме и ЈМБГ);
2. опису одговарајућег смештаја за пресељење којим се доказује испуњеност услова из члана 79. став 3. Закона о становању и одржавању зграда ;
3. органу надлежном за праћење мера социјалног укључивања пресељених домаћинстава;
4. обезбеђену основних животних намирница и пијаће воде, најдуже за период до месец дана по пресељењу;
5. приступу установи здравствене и социјалне заштите;
6. приступу изворима прихода и потенцијалним местима запослења или радног ангажовања;
7. приступу систему образовања и васпитања;
8. укупним трошковима спровођења поступка исељења и пресељења.

Члан 6.

Саставни део евиденције из члана 1. овог правилника је и копија одлуке о неопходности исељења са планом пресељења.

Саставни део евиденције из члана 1. овог правилника је и записник из члана 4. тачка 4) овог правилника који садржи све битне податке, информације и документацију о току исељења и пресељења и то о :

1. датуму, времену и временским условима на дан исељења и пресељења у складу са чланом 85. став 1. Закона о становању и одржавању зграда;
2. називима надлежних јавних службе чији су представници били присутни приликом извршења решења о исељењу (хитне помоћи, ватрогасне службе, службе социјалне заштите, службе за преношење животиња и сл.);
3. доказу о позиву упућеном организација за заштиту људских права да присуствују исељењу и пресељењу;
4. документација и фотодокументација за доказивање могућих штета и губитака на имовини, преузимању материјала порушеног објекта од стране лица која се из њега исељавају и сл.

Члан 7.

Евиденција из члана 1. овог правилника се води у складу са прописима којима се уређује заштита података о личности.

Члан 8.

Овај правилник ступа на снагу осмог дана од дана објављивања у „Службеном гласнику Републике Србије”.

Број: 110-00-00114/2017-12

|  |
| --- |
| МИНИСТАР |
|  |
| проф. др Зорана З. Михајловић |

У Београду, 01. 08. 2017.